TARYBOS SPRENDIMAS
2008 m. rugsėjo 15 d.
kuriuo Italijos Respublikai leidžiama taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
(2008/737/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2008 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Italijos Respublika nepasinaudojo 1967 m. balandžio 11 d. Antrosios Tarybos direktyvos 67/228/EEB dėl valstybių narių apyvartos mokesčių įstatymų derinimo - Bendros pridėtinės vertės mokesčio sistemos struktūra ir taikymo sąlygos (2) 14 straipsnio nuostatomis, o tai reiškia, kad apmokestinamųjų asmenų atleidimo nuo mokesčių schema galėjo būti taikoma tik apmokestinamiesiems asmenims, kurių metinė apyvarta neviršijo 5 000 EUR.
(2)
Rašte, kurį Komisijos Generalinis sekretoriatas užregistravo 2007 m. lapkričio 15 d., Italija prašė leisti taikyti priemonę, nukrypstančią nuo Direktyvos 2006/112/EB 285 straipsnio, siekdama nuo PVM atleisti apmokestinamuosius asmenis, kurių metinė apyvarta neviršija 30 000 EUR. Šia priemone tie apmokestinamieji asmenys bus atleisti nuo tam tikrų ar visų Direktyvos 2006/112/EB XI antraštinės dalies 2-6 skyriuose nurodytų pridėtinės vertės mokesčio (PVM) prievolių, o tai, kad ji yra pasirinktina, įmonėms suteiks galimybę pasirinkti taikyti įprastines PVM nuostatas.
(3)
Remdamasi Direktyvos 2006/112/EB 395 straipsnio 2 dalimi, 2008 m. gegužės 6 d. raštu Komisija pranešė kitoms valstybėms narėms apie Italijos prašymą. 2008 m. gegužės 8 d. raštu Komisija pranešė Italijai, kad ji turi visą prašymui įvertinti būtiną informaciją.
(4)
Valstybėms narėms jau suteikta galimybė taikyti specialiąją smulkaus verslo įmonėms skirtą schemą pagal Direktyvos 2006/112/EB XII antraštinę dalį. Ši priemonė nukrypsta nuo Direktyvos 2006/112/EB 285 straipsnio tik tuo atveju, kai metinės apyvartos riba pagal schemą yra didesnė už tą, kurią šiuo metu leidžiama taikyti Italijai.
(5)
Dėl Italijos prašomos ribos gali žymiai sumažėti smulkiausių verslo įmonių PVM prievolės. Ji atitinka kai kurioms kitoms valstybėms narėms taikomas ribas.
(6)
Komisija yra įsipareigojusi nustatyti bendrąją metinės apyvartos ribą, iki kurios apmokestinamieji asmenys gali būti atleidžiami nuo PVM, kaip priemonę, padėsiančią mažinti smulkaus verslo įmonėms tenkančią naštą. 2004 m. Komisija pasiūlė leisti valstybėms narėms pasirinkti padidinti metinės apyvartos ribą, iki kurios smulkaus verslo įmonės turi būti atleidžiamos nuo PVM. Italijos prašymas atitinka Komisijos pasiūlymą.
(7)
Italija taip pat norėtų turėti galimybę padidinti viršutinę ribą, kad būtų išlaikytas jos realus lygis, ir dėl šios priemonės priimti tokią pat nuostatą kaip ta, kuri numatyta Direktyvos 2006/112/EB 286 straipsnyje.
(8)
Kadangi mokestinio laikotarpio trukmė yra vieneri metai ir siekiant, kad apmokestinamieji asmenys kuo greičiau galėtų gauti naudos iš supaprastinimo priemonės, Italijai turėtų būti leidžiama pasirinktiną schemą taikyti nuo 2008 m. sausio 1 d.
(9)
Nukrypti leidžianti nuostata neturės jokios įtakos Europos Bendrijų iš pridėtinės vertės mokesčio gaunamiems nuosaviesiems ištekliams.
(10)
Remiantis Italijos Respublikos pateikta informacija, dėl priemonės galutinio vartojimo etape surenkamų mokesčių pajamų bendra suma sumažės maždaug 0,15 % per pirmuosius priemonės taikymo metus ir apie 0,25 % per kitus dvejus metus,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 285 straipsnio Italijos Respublikai leidžiama mokestinių laikotarpių nuo 2008 m. sausio 1 d. iki 2010 m. gruodžio 31 d. atžvilgiu nuo PVM atleisti apmokestinamuosius asmenis, kurių metinė apyvarta neviršija 30 000 EUR. Ši schema apmokestinamiesiems asmenims yra pasirinktina.
2 straipsnis
Italijos Respublika gali tą viršutinę ribą padidinti tam, kad būtų išlaikytas realus neapmokestinimo lygis.
3 straipsnis
Šis sprendimas netenka galios įsigaliojus Bendrijos taisyklėms, kuriomis nustatoma bendroji metinės apyvartos riba, iki kurios apmokestinamieji asmenys gali būti atleisti nuo PVM, bet ne vėliau kaip 2010 m. gruodžio 31 d.
4 straipsnis
Šis sprendimas skirtas Italijos Respublikai.
Priimta Briuselyje, 2008 m. rugsėjo 15 d.